Erfenisweek kleurvol herdenk - Cultural - Erongo
Wednesday, October 27th, 2021 00:38:51
23 September 2019 | Cultural
Nama seuns se dans is vol energie. Foto Iréne-Mari van der Walt
'n Nama seun staan stil terwyl die San groep 'n tradisionele dans uitvoer. Foto Iréne-Mari van der Walt
'n Meisie van die Oshiwambo kultuurgroep spog met haar kulturele drag. Foto Iréne-Mari van der Walt
Tussen die skare deel 'n jong Nama paartjie 'n dans. Foto Iréne-Mari van der Walt
Die strate van Swakopmund was met kleur en klank gevul toe dié dorp se Wetenskaplike Vereniging Erfenisweek met 'n kulturele optog afgesluit het.
Die optog is deur Nama-, Oshiwambo- en San-kultuurgroepe bygewoon en was dit die laaste item op die Erfenisweekprogram wat herdenk is met die tema "Volg die Namibiese ritme".
Erfenisweek het verlede Maandag (16 September) by die museum begin waar verskeie aktiwiteite deur die loop van die week gehou is. Nadine Phiri het toe ook haar interaktiewe uitstalling geopen en soggens gasheer gespeel vir besoekende skole.
"Ons wou hê die kinders moes [meer oor erfenis] leer en almal was baie opgewonde," het sy gesê.
Leerlinge is 'n geleentheid gegee om kalimbas, marimbas, mbiras en die San se musikale boog van nader te bekyk as deel van Phiri se interaktiewe uitstalling. Hulle is ook gewys hoe om die instrumente self te maak. Papier is voorsien en elkeen moes knip en plak om 'n persoonlike weergawe van 'n marimba te maak.
Die Chicken Bus Marimba Band en helpers van die COSDEF-sentrum was byderhand om leiding te gee.
Woensdag het Rigo Reddig van die Wetenskaplike Vereniging die gasheerstrikdas by die fliekaand aangetrek toe die rolprent Mama Africa wat handel oor die lewe van legendariese sangeres Miriam Makeba vertoon is.
Die week se propvol program is Vrydag met die optog afgesluit.
Volgens Reddig het alles vlot verloop, met deelnemers wat reeds laat blyk het hulle gaan in die toekoms aan soortgelyke aktiwiteite deelneem.